《隆兴寺大佛长歌》
清代·诸锦

沧师子定窣堵波，并此菩萨称峨峨。七十三尺躯不矬，层桄杰峨俯委蛇。

横睇三晋并两河，仿佛匆岭来蓬婆。此寺经自开皇驮，周显德毁像亦蹉。

龙兴龙藏知无他，隋张公礼书不磨。我朝圣祖挥天戈，大书隆兴抵擘窠。

上覆栋宇下蟠鼍，丰碑御制乾隆哦。维佛之国金挼莎，四八之相高峨嵯。

曾闻梵夹毗舍㜑，由旬二十五更过。汉嘉弥勒夫如何，凿山千尺信可托。

新昌吴越崇释迦，万家膏血助无那。哀哉下民夭枉瘥，药叉鬼母鸯崛魔。

毒灼臛劓刖挛瘸，有臆难对张口呿。离生别死哭鬓皤，鲍出不遇人为牺。

啖人之贼虎牙劘，至圣中国生人痾。雉离兔脱寐无吪，坤德何故钟幺么。

仁哉太守勇番番，谓即墨郭公廷翥。绣衣侍御立谏坡。

天子可奏驰传騧，汝臂六七母陀罗。大威神力抉象驼，彼吞黄小如虾蠃。

孰提孰出孰抚摩，孰取弊人捣锸䑘。孰取赤子完锡䋪，孰穷溺恶焚艑艖。

孰披寨穴清江沱，神狮一吼毛脱鹅。木夫土伯强于难，驱囚系度索山阿。

苍苍薄薄平不颇，天下有道由庚歌。北极祝栗南牂牁，远行不烦吉日睋。

手中不劳持斧柯，熙哺作息言无讹。慈悲大雄同一科，不尔便合薶身薖。

颠踣死丧亦孔多，香烟熏染唯媕娿，天寒烧取不用诃。

作者简介：（1686—1769）清浙江秀水人，字襄七，号草庐。雍正二年进士。乾隆初举鸿博，授编修，累迁左赞善。治经长于笺疏考證。工诗。有《毛诗说》、《补飨礼》、《夏小正诂》、《绛跗峨诗》等。